Mette Thiesen (DF), 2025-03-25:
Det var en ulykke, som kostede to sagesløse mennesker livet.
For mit vedkommende betød det, at jeg dagen efter modtog en besked på Aula.
Jeg har faktisk stadig væk svært ved at tale om det, fordi jeg synes, det kom så tæt på og var så ubehageligt.
Og jeg kan jo også se, hvordan hele lokalsamfundet har været frustreret over de meget, meget lave straffe, der generelt bliver givet i de her sager om vanvidsbilisme, hvor man nærmest ikke straffer, vil jeg sige, at nogen sætter sig ind i en bil, et tonstungt køretøj, måske endda påvirket af stoffer eller alkohol, og kører vanvittig hurtigt, måske ovenikøbet i den modsatte vejbane.
Alligevel slipper de med ikke nogen særlig stor straf.
Det er uforståeligt, og det er sådan set også derfor, at vi i Dansk Folkeparti fremsætter det her beslutningsforslag.
Det er simpelt hen, fordi vi ikke mener, at straffen for vanvidsbilisme er, som den skal være.
Nu har der været lidt vurderinger af, hvad den konkrete hastighed præcis har været her.
Jeg ved, at man måtte køre 80 km/t., og der blev kørt i hvert fald 150 km/t.
og nok også væsentlig hurtigere end det.
I vores optik må man, hvis man sætter sig påvirket ind i en bil og kører så hurtigt og måske endda imod færdselsretningen, have så meget forståelse for, hvad der vil ske, hvis man rammer nogen, at det egentlig er et forsæt.
Derfor mener vi i Dansk Folkeparti, at man netop skal kunne dømmes for overlagt manddrab i nogle af de her meget, meget grove tilfælde af vanvidsbilisme.
Det er sådan set derfor, vi har fremsat det her forslag.
Jeg er til gengæld også rigtig, rigtig glad for den brede anerkendelse af, at det her er et problem, der skal gøres noget ved.
For det er jo bestemt ikke hver gang, man fremsætter et beslutningsforslag herinde i Folketingssalen, det er faktisk langt de færreste gange, at man får så bred en anerkendelse.
Så jeg vil egentlig bare sige tusind tak til både ministeren, men også til alle mine ordførerkollegaer, som faktisk i forskellig grad har bakket op om, at vi simpelt hen er nødt til at få kigget på de straffe, der bliver givet for vanvidsbilisme.
Det handler om følelsen af, at nogen har frarøvet nogle børn deres forældre.
De kørte tidligt om morgenen.
De skulle bare på ferie, og den ferie stoppede, før den overhovedet var begyndt.
De her børn skal vokse op uden deres forældre.
Det er så gruopvækkende.
Nu ved jeg godt, at den konkrete sag ikke er afgjort, men vi har set andre eksempler på det.
Det er så gruopvækkende og fuldstændig ødelæggende for retsfølelsen, at man så oplever, at der i de her sager bliver givet 3, 4, 5 års fængsel.
Så jeg vil bare sige tusind tak til alle mine ordførerkollegaer og til ministeren for at være enige med mig og med os i Dansk Folkeparti i, at vi er nødt til at slå langt hårdere ned over for de her voldsomme eksempler på noget, jeg ikke engang vil kalde uagtsomhed, for det er simpelt hen at lege med andre menneskers liv.
Der vil jeg mene, at det er nødvendigt også at kunne straffe for manddrab, når man gør de her ting.
Dansk Folkeparti tager det i hvert fald med i forbindelse med den kommende strafreform, og jeg vil bare igen sige tak til både ministeren og regeringen, men også til mine ordførerkollegaer i forhold til at tage det her meget, meget alvorligt.
For det er meget, meget alvorligt, og det er et problem, at der er så lave straffe, og det er vi simpelt hen nødt til at gøre noget ved.
Så tusind tak herfra, og tak for debatten, og tak for ordet.